ભરતભાઈનું આટલું સુંદર આયોજન અને શુભવિચાર જોઈને આમંત્રિત મહેમાનો ગદગદ થઈ ઊઠ્યા. તેઓને આ વડીલો માટે કંઈક કરવાની ઈચ્છા થઈ આવી. રાણાખીરસરા ગામના ઘરડાઘર માટે કોઈએ રૂ. 2000 આપ્યા તો કોઈએ રૂ. 3000; એમ જોતજોતામાં ત્યાં રૂ. 20,000નો ફાળો એકઠો થઈ ગયો. જમી-પરવારીને રાતે સાડાદસ વાગ્યે વડીલોને વિદાય આપવા આખો પરિવાર મુખ્ય દરવાજા સુધી આવ્યો. નવદંપતિને ખોબે ખોબે અંતરના આશીર્વાદ આપતાં સૌની આંખો ભીંજાઈ. એક માજી તો પાલવથી પોતાની આંખો લૂછતાં ભરતભાઈને કહી રહ્યા હતા : ‘ભઈલા, આવું તો કોઈ દી’ જોયું નથી. અમને આટલું માન કોઈએ આપ્યું નથી. ઈશ્વર તારા દીકરાને ખૂબ ખૂબ સુખી કરે… તારા દીકરાને કોઈ દી’ દુ:ખ નહીં આવે એવા અમારા સૌનાં આશીર્વાદ છે….’ સમગ્ર વાતાવરણ ભાવવિભોર બન્યું.